《和人》
宋代·胡宏

天柱新诗缺嗣音，几回开卷静披寻。
眇绵今古乾坤大，盘亘华夷海岳深。
每爱踌躇兴事意，不将勉强会天心。
中原未必生涯尽，只恐吾人老自侵。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。